PRM ทะยาน 6% นิวไฮรอบ 16 เดือน โบรกอัพเป้าใหม่ 9.6 บ. หลังกำไร Q3 โตเกินคาด
PRM ทะยาน 6% ราคาแตะ 7.05 บ. นิวไฮรอบ 16 เดือน โบรกอัพเป้าใหม่ 9.6 บ. พร้อมปรับประมาณการกำไรปี 65-67 เพิ่ม หลังกำไรไตรมาส 3/65 โต 148% ดีเกินคาด
PRM ทะยาน 6% นิวไฮรอบ 16 เดือน โบรกอัพเป้าใหม่ 9.6 บ. ปรับประมาณการกำไรปี 65-67 เพิ่ม หลังกำไรไตรมาส 3/65 โต 148% ดีเกินคาด
14 พ.ย. 2565

ผู้สื่อข่าวรายงานว่า วันนี้ (14 พ.ย.65) ราคาหุ้น บริษัท พริมา มารีน จำกัด (มหาชน) หรือ PRM ล่าสุด ณ เวลา 15:11 น. อยู่ที่ระดับ 7.05 บาท บวก 0.40 บาท หรือ 6.02% สูงสุดที่ระดับ 7.10 บาท ต่ำสุดที่ระดับ 6.75 บาท ด้วยมูลค่าซื้อขาย 226.48 ล้านบาท

ทั้งนี้ ราคาหุ้น PRM ปรับตัวขึ้นสูงสุดในรอบ 16 เดือน นับตั้งแต่ราคาหุ้นอยู่ที่ระดับ 7.10 บาท เมื่อวันที่ 1 ก.ค. 64 หลังรายงานผลการดำเนินงานงวดไตรมาส 3/65 มีกำไรสุทธิ 1,056.58 ล้านบาท เพิ่มขึ้น 147.98% จากงวดเดียวกันของปีก่อนมีกำไรสุทธิ 426.08 ล้านบาท ส่วนงวด 9 เดือนมีกำไรสุทธิ 1,528.92 ล้านบาท เพิ่มขึ้น 23.96% จากงวดเดียวกันของปีก่อนมีกำไรสุทธิ 1,233.41 ล้านบาท
นอกจากนั้นบริษัทฯ ประกาศจ่ายปันผลจากงวดดำเนินงานวันที่ 1 ม.ค. 65 ถึงวันที่ 31 ก.ย.65 เป็นเงินสดในอัตราหุ้นละ 0.09 บาท กำหนดขึ้นเครื่องหมาย XD วันที่ 24 พ.ย. 65 และกำหนดจ่ายเงินปันผลในวันที่ 9 ธ.ค.65
ด้านบล.ฟินันเซีย ไซรัส ระบุในบทวิเคราะห์ กำไรสุทธิของ PRM ช่วงไตรมาส 3/65 ที่สูงถึง 1,056.6 ล้านบาท ดีกว่าคาด มาจากกำไรขายเรือที่เลิกใช้งานแล้ว 1 ลำ หากตัดรายการพิเศษออก กำไรปกติยังสูงกว่าคาด 72.5% เมื่อเทียบจากไตรมาสก่อน และ 132.4% เมื่อเทียบจากปีก่อน จากรายได้และอัตรากำไรขั้นต้นที่ดีกว่าคาด ธุรกิจที่โดดเด่นในไตรมาส 3/65 คือเรือขนส่งน้ำมันระหว่างประเทศ (รับเรือเร็วขึ้นจากกำหนดการเดิม) และเรือ FSU (ความต้องการสูงขึ้นในการเก็บน้ำมันไว้ใช้ในฤดูหนาวและโรงไฟฟ้าหลายแห่งเปลี่ยนเชื้อเพลิงจากแก๊สเป็นน้ำมัน) ซึ่งเป็นธุรกิจที่มีมาร์จิ้นสูง ทำให้อัตรากำไรขั้นต้นสูงกว่าคาด
ทั้งนี้ได้ปรับกำไรสุทธิปี 65 ขึ้น 35% เป็นเติบโต 54.7% เมื่อเทียบจากปีก่อน  สะท้อนกำไรจากการขายเรือ และปรับกำไรปี 66-67 ขึ้น 11-15% เพิ่มราคาเป้าหมายปี 66 เป็น 9.60 บาท (PE 15 เท่า) มองไปข้างหน้า PRM อาจไม่ใช่หุ้น Growth แต่ความเสี่ยงต่ำเพราะรายได้ราวครึ่งหนึ่งมีสัญญาคงที่ระยะยาว 10 ปี หุ้นมี Valuations ถูก ยังคงแนะนำ “ซื้อ”